Update: 1:43PM ESA koto oqo era nai kuri ni tukutuku nei Peni Tabua Tamanivalu na turaga ni Naloto ka veibulagoci tiko vei keda ena veimacawa, ni wiliwili sara yani.
E vakaraitaka o Peni Tabua Tamanivalu na levu leqa e mai basika ena gauna era tadu mai kina e na noda vanua na valagi. Me vaka e vakaraitaka o koya e na macawa sa oti ena kena laveti mai na vosa ni Kalou e na vakadewa vaka Peritania ka vakatokai tiko na King James version.
Sa matata sara tikoga vakasigalevu na kena sasaga tiko vakaukauwa na meca me veisautaka se vakatoboicutaka vakadua na dina ni vunau ni Kalou, e kaya o Tabua.
E kaya o Tabua ni o King James e rogo i talanoa ga ka cakava na nona i vola, ia o Mosese e tukuni saraga vua ka solia vua na Kalou na vunau ka lavetani mai kina na lawa kece ni veimatanitu e vuravura ka ra sa vakaraitaka tiko eso na mata lotu ni sa boko nai vunau ni Kalou.
E sega ni boko na vunau e soli vei Mosese ka mai matanataka tale o Jisu na vunau oya ka bulataka talega, e kaya o Tabua.
E tomana o Tabua ena vuku ni veika e vakayacori mai Drevekai me na dau matata tiko vei keda oya ga e na rawa ni veivuke vei keda e na gauna qo me dusia lesu tale na noda yavutu na veikawa tamata kei na keda dui qele.
Na wase vanua oya mai Drevekai esa raica rawa tu o Rokomoutu ni na rawa ni mai yaco na veisei e na dua na gauna ena vuku ni qele e na nodra na basika mai e na noda vanua eso tale na tamata ka da sega ni tautauvata, e kaya o Tabua.
E vakaraitaka o Tabua ni sa matata vinaka tu na vanua era sa lako kina na kawa nei Kubunavanua ka lesu tale e dua na kena i wase i na yavutu o Kubuna i vanua ena vanua o Bau ena Wainibuka,
E dua nai wase ni nona kawa o Kubunavanua era sa vakatawana na vanua mai Naveibulibuli, ka vaka kina mai Navutu, Nakorovou, Vuna, Lomaivuna, Uluinavula, Nubulevu, Daviko, e kaya o Tabua.
E kuria o Tabua e so na kena i wase ni kawa tikoga i Kubunavanua era sa laki tiko e Nacobua e na ului Waidalice, ka vaka kina mai Nawaiqea, Namoa, Navesi kei na Delai Tokaimalo II.
E kaya o koya ni o ira kece oqo era tiko e na Wainibuka ka yaco i Bucawai ena ului Waibula. Sa tiko kina o Nawakura mai Drevekai, Uluitova i vanua, Taunovo, Nasuku, Namedamu, Nakorokau, Vatunitu, Naloka, Korolevu, UluiTova i wai, Delairalagi, Uluidrata, Navukivakawalu, Nakurukuru, Vaturua.
Na veiyaca kece ni vanua oqo era sa dui kauta na kawa nei Kubunavanua ka ra laki vakatoka yacataka kina na nodra i tikotiko me yacova mai na gauna e dai, e kaya o Tabua.
Ia, na kawa i Kubunavanua e qai yaco e muri me sa ra gole i baravi ka ra kawa ni Tui, era cavuti talega me ra Sau ka Vunivalu talega.
E matata vinaka tiko oya na kawa nei Kubunavanua ka so an kea i wase era sa tiko mai Toga Matanisiga e na gauna qo, ia ena vanua taumada e ra a tiko yani kina esa tiko oya e cake me ra kila tiko na veiyavusa ka ra kawa mai vei Kubunavanua.
Era wasei talega na kedra qele na kawa nei Lutunasobasoba, ka vaka kina na kawa nei Degei kei na matanivanualevu kei Viti oya na kawa nei Nakumilevu ka rua na luvena o Tuinona kei Rakavono, e kaya o Tabua.
E votai kece na veikawa ni luvei Tura ka sega ni dua e vakuwai, e votai na qele nei Waicalanavanua, na qele nei Rokola talega. Ia o ira na turaga e sa tukuni tiko qo na yacadra e ra vakawa kece e na veiyasai Viti ka ra sa lewe levu ka sa veicurumaki talega na nodra dra e na gauna qo ena nodra veivakawatitaki, e kaya o Tabua.
E tomana e na nona i talanoa o Tabua, ke vaka esa wasei vinaka vakaoqo na qele, ka sa sega sara ni dodonu me dua e se koco qele tiko e na gauna qo. Se e mai tekivu vakacava na koco qele se suguti na kena qele tale e dua?
E matata vinaka sara tu ga ena gauna era sa tekivu babasika mai kina ena noda vanua eso na dauvakadidike valagi ka ra sa mai vesu monataki ira na noda turaga ka rawai ira e na wai ni veivakamatenitaki me ra mateni kina, e kaya o Tabua.
Oya saraga na i tekitekivu ni koco e basika ka vakayacori sara kina vakalevu na veivaluvaluti kei na veikanikani ka sa guilecavi nai tatau taumada ni loloma ka ra bulataka na veitacini ka volai toka mai cake na yacadratou ka kawa mai vei Tura.
Era sa guilecava talega na vakavuvuli ni Vunau ni Kalou ka ra se bulataka mai na nodra qase e na vanua era lako mai kina ka soli vei tubuda o Mosese, Tubuda o Eparama, Tubuda o Jekope, e kaya o Tabua.
E tomana o Tabua e sega sara ni dredre na noda vakalesui tale kina yavu era bulataka mai na noda qase, oya me da qarava tale na noda Kalou e na yalo dina, oya na vuna e tukuni tiko kina me caka na lotu vakayalo ka vakaidina.
Me kua ni vakayacori tu ga e na kena dodonu me vakayacori na lotu, e dodonu me rokovi ka basika kina na vakarokoroko ena noda vakanomodi baleta ni da qarava tiko e dua na Kalou levu, e kaya o Tabua.
E talanoataka o Tabua ni ka ni rarawa ni levu saraga na vuvale i taukei ena gauna qo era sa guilecava na vakavuvuli va Kalou ka ra sa sega ni ra bau lotu madaga se ra bau masu.
Na vuni noda leqa ga na i taukei ena gauna qo baleta ni da sa kila ni cala tiko na noda i lakolako, eda qai nakita me da ubia tu ga yani na ca ka da sa vakamumuri tu ga e na so na mataqali veiliutaki vakamataboko, e kaya o Tabua.
Oqo saraga na leqa e sa yacovi Viti tiko e na gauna qo e na kena vakasaqarai tale na vei Kalou tani ka guilecavi na Kalou ni tubuda o Atama, na Kalou ni tubuda o Mosese, na Kalou ni tubuda o Tevita, na Kalou ni tubuda o Eparama, na Kalou ni tubuda o Jekope ka sa qai levu ga kina na leqa, e kaya o Tabua.
E kaya o Tabua me vakasaqara sara vakatotolo na matanitu veiliutaki na i wali ni leqa qo baleta na qele na noda yavu na kawa i Taukei e Viti o ira na veimata tamata tale eso esa tu na nodra i votavota mai na nodra veivanua.
Me da na namaka e na macaw amai qo me na vakamatatataki yani na veiyaca ni vanau era gole kina na kawa nei Degei kei Lutunasobasoba ka vaka kina na kawa nei Nakumilevu m erawa ni kilai tiko ni oqo na yavutu taumada ni bera na veitosoyaki e na veiyasai Viti. Ena qai tomani tale yani.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn